அப்துல் காதிர் முல்லா

அப்துல் காதர் முல்லா (Abdul Quader Molla, ; 14 ஆகத்து 1948 – 12 டிசம்பர் 2013) என்பவர் வங்கதேசத்தின் அரசியல்வாதி. 1971 வங்கதேச விடுதலைப் போரின் போது போர்க்குற்றங்கள் இழைத்ததாக இவர் குற்றம் சாட்டப்பட்டு, 2013 டிசம்பர் 12 இல் தூக்கிலிடப்பட்டார். இவர் ஜமாத்-இ-இசுலாமி கட்சியின் துணைத் தலைவராக இருந்தார்.

'த டெய்லி சங்கிரம்' என்ற பத்திரிகையின் தலைமை ஆசிரியராகவும் பணியாற்றினார். 1986 மற்றும் 1996 ஆம் ஆண்டுகளில் வங்காளதேசத் தேர்தலில் பரிதாபாத்-4 தொகுதியில் போட்டியிட்டுத் தோல்வியுற்றார். வங்கதேச விடுதலைப் போரில் 344 பொதுமக்களைக் கொன்றார் எனக் குற்றம் சாட்டப்பட்டு சிறையில் அடைக்கப்பட்டார். செப்டம்பர் 17, 2013 அன்று வங்கதேச பன்னாட்டுக் குற்றவியல் தீர்ப்பாயம் இவரைக் குற்றவாளி எனத் தீர்ப்பளித்தது. ஆயுள்தண்டனை தீர்ப்பு வழங்கப்பட்டது. 2013 செப்டம்பர் 17 இல் வங்கதேச உச்சநீதிமன்றம் இவரது ஆயுள்தண்டனையை தூக்குத்தண்டனையாக மாற்றித் தீர்ப்பளித்தது. வங்காளதேச விடுதலைப் போரில் போர்க்குற்றங்களுக்காகத் தூக்கிலிடப்பட்ட முதலாவது நபர் இவராவார்.

வாழ்க்கை
இவர் 1948-ல் அமிராபாத் என்னும் கிராமத்தில் பிறந்தார். கிராமத்தில் பள்ளிக்கல்வியை முடித்தார். பின்னர் 1966 முதல் 1968 வரை ராஜேந்திரா கல்லூரியில் அறிவியல் பட்டப்படிப்பு படித்தார். படிக்கும் போது ஜமாத்-இ-இசுலாமி கட்சியின் மாணவர் பிரிவில் சேர்ந்தார். பின்னர் அதன் தலைவராக தேர்ந்தெடுக்கப்பட்டார்.

அரசியல் வாழ்க்கை
1971-ல் ஜமாத்-இ-இசுலாமி தலைவர்கள் வங்கதேச விடுதலைப் போரை எதிர்த்தனர். வங்கதேசம் விடுதலை அடைந்த பின்னர் ஜமாத்-இ-இசுலாமி கட்சி தடை செய்யப்பட்டது. சேக் முஜிபுர் ரகுமானின் படுகொலைக்குப் பின்னர் வந்த ராணுவ அரசு ஜமாத்-இ-இசுலாமியக் கட்சியை மீண்டும் அரசியலில் அனுமதித்தது. இவர் அக்கட்சியின் துணைத்தலைவராக தெர்ந்தெடுக்கப்பட்டார்.

மேற்கோள்கள்

வங்காளதேச அரசியல்வாதிகள்
1948 பிறப்புகள்
2013 இறப்புகள்
வங்காளதேசத்தில் தூக்கிலிடப்பட்டவர்கள்